b'\n_START_ARTICLE_\nBrixton\n_START_SECTION_\nHistorie\n_START_PARAGRAPH_\nBrixtonoppt\xc3\xb8yene refererer til raseoppt\xc3\xb8yer i april 1981 og september 1985. Begge ganger startet oppt\xc3\xb8yene etter at unge, svarte menn hadde bygd opp frustrasjoner og sinne over diskriminering. Spesielt ble det reagert p\xc3\xa5 at politiet stadig stoppet og ransaket tilfeldige personer, noe man normalt ikke kan gj\xc3\xb8re uten skjellig grunn i Storbritannia. _NEWLINE_Etter oppt\xc3\xb8yene i 1981 utnevnte regjeringen en kommisjon for \xc3\xa5 granske forholdene, men dette forhindret ikke nye oppt\xc3\xb8yer i 1985. Etter disse ble det satt i gang en lang rekke tiltak for \xc3\xa5 bedre forholdene i Brixton. I 1990-\xc3\xa5rene har det flere ganger v\xc3\xa6rt till\xc3\xb8p til uro, spesielt i forbindelse med flere tilfeller hvor unge, svarte menn har d\xc3\xb8dd i politiets varetekt. _NEWLINE_Nelson Mandela bes\xc3\xb8kte Brixton under sitt statsbes\xc3\xb8k i Storbritannia i 1996._NEWLINE_I 1999 sprengte nynazisten David Copeland en bombe i Brixton. 39 mennesker ble skadet.\n_START_SECTION_\nKollektivtransport\n_START_PARAGRAPH_\nI tillegg til en rekke busslinjer g\xc3\xa5r det tog fra Brixton stasjon og undergrunnsbane fra Brixton undergrunnsstasjon.\n_START_SECTION_\nKjente personer\n_START_PARAGRAPH_\nTidligere statsminister John Major bodde i deler av sin barndom i en liten leilighet ved Coldharbour Lane. Han startet sin politiske karriere i bydelsr\xc3\xa5det for Lambeth._NEWLINE_David Bowie ble f\xc3\xb8dt i Stansfield Road. Noen av medlemmene i rockebandet The Clash har ogs\xc3\xa5 sitt opphav i denne bydelen.'